Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma luvattomien maahanmuuttajien karkottaminen Euroopassa



Virallinen lehti nro C 062 , 27/02/1997 s. 0039 - 0040



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () luvattomien maahanmuuttajien karkottaminen Euroopassa AKT-EU-yhteiskokous, joka kokoontui Luxemburgissa 23. ja 26. päivän syyskuuta 1996 välisenä aikana, A. on syvästi järkyttynyt "ilman papereita" olevien perheiden pakkokarkottamisesta Pariisin St Bernardin kirkosta, B. ottaa huomioon Melillassa sattuneet välikohtaukset afrikkalaisten siirtolaisten karkotuksen yhteydessä 22. ja 24. päivän kesäkuuta 1996 välisenä aikana, C. on syvästi huolestunut "ilman papereita" olevien pakolaisten ja siirtolaisten nopeasti lisääntyvästä karkottamisesta joistakin Euroopan unionin jäsenvaltioista, D. on huolestunut sellaisten lakien soveltamisesta tai valmistelusta, joilla asetetaan uusia rajoituksia ulkomaalaisten maahantulolle ja oleskelulle koskien erityisesti perheitä, turvapaikkaoikeutta ja liikkumisvapautta, E. katsoo, että joidenkin jäsenvaltioiden soveltamat lait saattavat siirtolaiset jatkuvaan, oikeudellisesti turvattomaan asemaan siitä huolimatta, että he ovat saattaneet asua kauan kyseisessä maassa, F. tukee toimenpiteitä, joihin on ryhdytty erityisesti Ranskassa "ilman papereita" olevien siirtolaisten aseman parantamiseksi niissä tapauksissa, joissa he ovat asettuneet maahan laillisin perustein, G. ottaa huomioon erityisesti Espanjassa ja Portugalissa käyttöön otetut menettelyt, joilla laillistetaan "ilman papereita" olevien siirtolaisten asema, H. katsoo, että Euroopan unionin vastuulla on kehittää demokraattinen oikeusjärjestelmä, johon sisältyy vähemmistöjen suojelu, sen suhteissa assosioituneihin maihin ja kolmansiin maihin ja auttaa luomaan suotuisat olosuhteet tämän tehtävän perustaksi; 1. Tuomitsee Ranskan hallituksen käyttämän väkivallan St Bernardin kirkkoon majoittuneita perheitä kohtaan, jotka olivat "ilman papereita"; 2. Paheksuu "ilman papereita" olevien siirtolaisten karkottamisessa käytettäviä menettelyjä, joihin saattaa liittyä ihmisoikeuksia loukkaavia väärinkäytöksiä, kuten laittomat pidätykset, poliittisen turvapaikkaoikeuden järjestelmällinen huomiotta jättäminen ja näihin toimiin liittyvä salailu ja piilottelu, jota esiintyi muun muassa "Melillan operaatiossa"; 3. Toistaa, että siirtolaisten oikeus perheen yhdistämiseen ja perheen asumiseen yhdessä on luovuttamaton oikeus; 4. Pyytää jäsenvaltioiden hallituksia tunnustamaan täysin oikeuden perheen yhdistämiseen ja laillistamaan niiden "ilman papereita" olevien siirtolaisten aseman, jotka ovat perustelluista syistä asettuneet asumaan Eurooppaan, noudattaen ihmisoikeuksiin, työlainsäädäntöön ja kansainvälisiin sopimuksiin liittyviä perusteita; 5. Vaatii sellaisten toimenpiteiden käyttöönottoa, joilla voidaan varmistaa asiakirjojen käsittelyn nopeutuminen ja tietojen välittyminen siirtolaisten järjestöille, jotta siirtolaiset eivät tunne jäävänsä hylätyiksi, ja heidän tapauksensa voidaan ratkaista lain sallimissa puitteissa; 6. Tuomitsee politiikan, jolla pyritään kasvattamaan epäluottamusta ulkomaalaisia kohtaan ja lujittamaan uskoa sellaisiin henkilöihin, jotka tukevat muukalaisvihamielistä ja siirtolaisten karkottamiseen tähtäävää populistista politiikkaa; 7. Vaatii tällaisten siirtolaisten palauttamista alkuperämaahansa elleivät he tuo esille muita asiaan liittyviä seikkoja; 8. Ilmaisee jyrkimmän arvostelunsa monien neuvoston antamien tai valmistelemien ja erityisesti turvapaikkaoikeuteen, perheiden yhdistämiseen ja pakolaisen käsitteeseen liittyvien suositusten, julkilausumien ja päätöslauselmien pakottavasta ja rajoittavasta luonteesta; 9. On huolestunut siitä, että Firenzen Eurooppa-neuvostossa turvapaikka- ja siirtolaisuuspolitiikkaa tarkasteltiin yksinomaan Euroopan unionin kansalaisten "turvallisuusvaatimusten" näkökulmasta ja samassa yhteydessä kuin kampanjaa terrorismia ja huumeiden salakuljetusta vastaan; vastustaa tällaista asioiden vaarallista yhdistämistä ja vaatii turvapaikka- ja siirtolaisuuspolitiikan parantamista kunnioittamalla siirtolaisten ja heidän perheidensä oikeuksia; 10. Kannattaa vuonna 1951 solmitun Geneven sopimuksen mukaisen turvapaikkaan oikeutetun pakolaisen käsitteen laajentamista koskemaan kaikkia ihmisiä, joita vainotaan heidän omassa maassaan, vaikka se ei johtuisi maan hallituksesta; 11. Kehottaa puheenjohtajiaan välittämään tämän päätöslauselman AKT-EU-neuvostolle ja komissiolle.